AARHUS: PostNord meldte sidste år ud, at man ville sælge den gamle postcentral i Ankersgade for højeste bud på en digital auktion, og det viste sig at være en populær vare.

I alt kom der 11 bud på ejendommen, der blev opført i 1971. Vinderbuddet kom fra Ejendomsselskabet Olav de Linde, som dermed kan føje den 10.218 kvadratmeter store ejendom ved Ringgadebroen i Aarhus C til sin ejendomsportefølje.

Det tidligere distributionscenter ligger på en 5.382 kvadratmeter grund, og var en unik mulighed, som man ikke kunne sidde overhørig, lyder det fra køberen.

- Det er sjældent, at så stor en ejendom er til salg med en så central beliggenhed. Det var en unik mulighed for os, som vi udnyttede, siger Olav de Linde, der ikke vil ud med en endelig pris for handlen, der ifølge Estate Media ligger på den gode side af 75 millioner kroner.

- Bygningen passer godt til vores ånd, da det er en godt bygget industribygning med mange anvendelsesmuligheder og kvadratmeter - faktisk over 10.000, siger den århusianske byggematador, hvis ejendomsportefølje tæller over 500.000 kvadratmeter i Aarhus, Odense og København.